CELEX: 32019R1859
Language: mt
Date: 2019-11-06 00:00:00
Title: Regolament ta’ Implimentazzjoni tal-Kummissjoni (UE) 2019/1859 tas-6 ta’ Novembru 2019 li jistabbilixxi r-regoli għall-applikazzjoni tal-Artikolu 10 tar-Regolament (UE) 2019/1242 tal-Parlament Ewropew u tal-Kunsill fir-rigward tal-ġbir ta’ ċertu data (Test b’rilevanza għaż-ŻEE)

7.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 286/10
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2019/1859
         tas-6 ta’ Novembru 2019
         li jistabbilixxi r-regoli għall-applikazzjoni tal-Artikolu 10 tar-Regolament (UE) 2019/1242 tal-Parlament Ewropew u tal-Kunsill fir-rigward tal-ġbir ta’ ċertu data
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/1242 tal-Parlament Ewropew u tal-Kunsill tal-20 ta’ Ġunju 2019 li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda u li jemenda r-Regolamenti (KE) Nru 595/2009 u (UE) 2018/956 tal-Parlament Ewropew u tal-Kunsill u d-Direttiva tal-Kunsill 96/53/KE (1), u b’mod partikolari l-Artikolu 10 tiegħu,
         Billi:
         
                     (1)
                  
                  
                     Sabiex tiġi stabbilita metodoloġija għall-valutazzjoni tal-applikazzjoni tal-kundizzjonijiet li skonthom huma ddeterminati l-emissjonijiet ta’ referenza ta’ CO2 (“metodoloġija”), huwa xieraq li l-Kummissjoni jkollha aċċess għal ċertu data magħmula disponibbli għall-manifatturi meta joperaw l-għodda ta’ simulazzjoni msemmija fl-Artikolu 5(1)(a) tar-Regolament tal-Kummissjoni (UE) 2017/2400 (2), b’mod partikolari l-“fajl tad-data sum exec”.
                  
               
                     (2)
                  
                  
                     Il-fajl tad-data sum exec ikun jippermetti lill-Kummissjoni tivvaluta l-impatti kwantitattivi fuq l-emissjonijiet tas-CO2 tal-vetturi li jirriżultaw mill-applikazzjoni tal-metodoloġija. B’mod partikolari, hemm bżonn ta’ fajls tad-data sum exec sabiex minn aġġustamenti għad-data tal-komponenti ta’ vettura li sservi bħala input għall-għodda ta’ simulazzjoni, jiġu ddeterminati l-aġġustamenti li jirriżultaw mill-emissjonijiet regolatorji tas-CO2. Għalhekk, il-fajls tad-data sum exec huma neċessarji biex minn naħa waħda tiġi vvalutata l-ħtieġa potenzjali ta’ korrezzjonijiet u jekk ikun il-każ, biex min-naħa l-oħra jiġu applikati l-korrezzjonijiet għall-emissjonijiet tas-CO2 tal-vetturi, abbażi tad-data tal-input tal-komponenti aġġustata għall-għodda ta’ simulazzjoni.
                  
               
                     (3)
                  
                  
                     Għalhekk jixraq li l-manifatturi jimmonitorjaw u jirrapportaw lill-Kummissjoni l-fajls tad-data sum exec għall-vetturi li tkun saritilhom is-simulazzjoni matul il-perjodi ta’ rapportar 2019 u 2020. Minħabba li jista’ jkun meħtieġ aktar sforz biex il-manifatturi jirrapportaw informazzjoni bħal din għall-vetturi prodotti qabel l-1 ta’ Ottubru 2019, jenħtieġ li d-data ta’ rapportar għal din l-informazzjoni tiġi stabbilita fid-data ta’ rapportar li tiġi aktar tard li hija t-30 ta’ Settembru 2021.
                  
               
                     (4)
                  
                  
                     Huwa importanti li jkun żgurat li d-data mmonitorjata u rapportata tkun robusta u affidabbli. Għalhekk, jenħtieġ li l-Kummissjoni jkollha l-mezzi li tivverifika, u fejn ikun hemm bżonn, tikkoreġi d-data finali.
                  
               
                     (5)
                  
                  
                     Jenħtieġ li l-Kummissjoni tuża r-Repożitorju tad-Data tan-Negozju ġestit mill-Aġenzija Ewropea għall-Ambjent biex tiffaċilita l-ġbir tad-data mill-manifatturi, li dawn jenħtieġ li jittrażmettu din id-data flimkien mad-data rrapportata skont ir-Regolament (UE) 2018/956 tal-Parlament Ewropew u tal-Kunsill (3).
                  
               
                     (6)
                  
                  
                     Sabiex tiġi żgurata r-robustezza u r-rappreżentattività tal-emissjonijiet ta’ referenza tas-CO2 bħala bażi għad-determinazzjoni tal-miri tal-emissjonijiet tas-CO2 għall-flotta kollha tal-Unjoni, jenħtieġ li dan ir-Regolament jidħol fis-seħħ fl-iqsar żmien possibbli wara l-pubblikazzjoni tiegħu.
                  
               
                     (7)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat dwar it-Tibdil fil-Klima,
                  
               ADOTTAT DAN IR-REGOLAMENT:
         
            Artikolu 1
            Monitoraġġ u rapportar mill-manifatturi
            
               1.   Il-manifatturi għandhom jimmonitorjaw u jirrapportaw lill-Kummissjoni l-fajl comma separated values tal-istess isem bħall-jobfajl u b’estensjoni.vsum li tinkludi r-riżultati aggregati għal kull profil tal-missjoni u kundizzjoni ta’ tagħbija simulati, li jiġu ġġenerati mill-għodda ta’ simulazzjoni msemmija fl-Artikolu 5(1)(a) tar-Regolament (UE) 2017/2400 fil-verżjoni grafika tagħha tal-interfaċċa tal-utent (GUI) (“il-fajl tad-data sum exec”) għal vetturi heavy-duty ġodda b’data ta’ simulazzjoni qabel l-1 ta’ Lulju 2021 f’konformità ma’ dan ir-Regolament.
            
            
               2.   Huma għandhom jimmonitorjaw il-fajl tad-data sum exec għal kull vettura heavy-duty ġdida
               
                           (a)
                        
                        
                           b’data ta’ simulazzjoni mill-1 ta’ Ottubru 2019 sat-30 ta’ Ġunju 2020 u għandhom jirrapportaw din id-data sa mhux aktar tard mit-30 ta’ Settembru 2020;
                        
                     
                           (b)
                        
                        
                           b’data ta’ simulazzjoni mill-1 ta’ Jannar 2019 sat-30 ta’ Settembru 2019 u għandhom jirrapportaw din id-data sa mhux aktar tard mit-30 ta’ Settembru 2021;
                        
                     
                           (c)
                        
                        
                           b’data ta’ simulazzjoni mill-1 ta’ Lulju 2020 sat-30 ta’ Ġunju 2021 u għandhom jirrapportaw din id-data sa mhux aktar tard mit-30 ta’ Settembru 2021.
                        
                     
            
               3.   Il-fajls tad-data sum exec għandhom jiġu trażmessi mill-punt ta’ kuntatt tal-manifattur permezz ta’ trasferiment elettroniku tad-data lir-Repożitorju tad-Data tan-Negozju ġestit mill-Aġenzija Ewropea għall-Ambjent (“Aġenzija”). Il-punt ta’ kuntatt għandu jinnotifika lill-Kummissjoni u lill-Aġenzija meta d-data tiġi trażmesssa bil-posta elettronika lill-indirizzi msemmija fil-paragrafu 5 hawn taħt.
            
            
               4.   Il-punt ta’ kuntatt responsabbli biex tittella’ d-data għal kull manifattur għandu jkun dak tal-manifattur maħtur skont ir-Regolament (UE) 2018/956, sakemm il-manifattur ma jinnotifikax lill-Kummissjoni mod ieħor sa mhux aktar tard mill-1 ta’ Settembru 2020.
            
            
               5.   In-notifiki għandhom jintbagħtu fl-indirizzi li ġejjin: EC-CO2-HDV-IMPLEMENTATION@ec.europa.eu u “HDV-monitoring@eea.europa.eu”.
            
         
         
            Artikolu 2
            Verifika
            
               1.   L-awtoritajiet kompetenti u l-manifatturi għandhom ikunu responsabbli għall-korrettezza u l-kwalità tad-data li jirrapportaw skont l-Artikoli 1(2). Huma għandhom jinfurmaw lill-Kummissjoni mingħajr dewmien bi kwalunkwe żball misjub fid-data rapportata.
            
            
               2.   Il-Kummissjoni tista’ tivverifika l-kwalità tad-data rrapportata skont l-Artikolu 1(2).
            
            
               3.   Meta l-Kummissjoni tkun infurmata bi żbalji fid-data jew meta ssib, bis-saħħa tal-verifika tagħha stess, diskrepanzi fis-sett tad-data, hi għandha, fejn xieraq, tieħu l-miżuri neċessarji biex tikkoreġihom wara konsultazzjoni mal-manifattur.
            
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ Novembru 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 198, 25.7.2019, p. 202.
         
            (2)  Ir-Regolament tal-Kummissjoni (UE) 2017/2400 tat-12 ta’ Diċembru 2017 li jimplimenta r-Regolament (KE) Nru 595/2009 tal-Parlament Ewropew u tal-Kunsill fir-rigward tad-determinazzjoni tal-emissjonijiet tas-CO2 u tal-konsum tal-fjuwil tal-vetturi tqal u li jemenda d-Direttiva 2007/46/KE tal-Parlament Ewropew u tal-Kunsill u r-Regolament tal-Kummissjoni (UE) Nru 582/2011 (ĠU L 349, 29.12.2017, p. 1).
         
            (3)  Ir-Regolament (UE) 2018/956 tal-Parlament Ewropew u tal-Kunsill tat-28 ta’ Ġunju 2018 dwar il-monitoraġġ u r-rappurtar tal-emissjonijiet ta’ CO2 u tal-konsum ta’ fjuwil minn vetturi heavy-duty ġodda (ĠU L 173, 9.7.2018, p. 1).